Доц. Георги Н. Николов

**История на Самуилова България**

Курсът има за цел да представи историята на Българското царство в периода от средата на Х в. до 1018 г. Основно място в него заема политическата история на България през управлението на българските царе Петър (927–969), Борис ІІ (969–971, † 978), Роман (978–997), Самуил (997–1014), Гаврил-Роман Радомир (1014–1015) и Йоан-Владислав (1015–1018). Застъпени са следните по-важни проблеми: Исторически изследвания за историята на Самуилова България; Исторически извори за историята на Българското царство от средата на Х в. до 1018 г.; Просопография на историческите фигури; Географски специфики на българо-византийския двубой от втората половина на Х и началото на ХІ в.; Сърби, унгарци, печенеги, руси в историята на българо-византийския двубой от втората половина на Х и началото на ХІ в.; Въоръжени сблъсъци между армията на българския цар Самуил и на византийския император Василий ІІ. Ослепяването на българите през 1014 г. – историческа истина или ромейска измислица?; Прозвището „Българоубиец“ в историческите извори; Самуилова България в българската историопис от ХІІ–ХІV в.; „Историчарите“ в Скопие и истината за етническия характер на Самуиловата държава. Археологически свидетелства за Самуилова България.